Ján Dopjera

Ján Dopjera, známy neskôr ako John Dopyera (* 6. júl 1893, Stráže – † 3. január 1988, Grants Pass, Oregon, USA) bol slovensko-americký vynálezca a podnikateľ, výrobca strunových hudobných nástrojov. Medzi jeho vynálezy patrí rezonančná gitara pod názvom dobro a dôležitý podiel má v ranom vývoji elektrickej gitary.

 Životopis 
Ján Dopjera pochádzal zo starého mlynárskeho rodu na Slovensku. Narodil sa ako najstarší syn (ale ako 4. dieťa z 10) Jozefovi Dopjerovi a Kataríne, rod. Sonnenfeldovej v obci Stráže v dome č. 213 podľa vtedajšieho číslovania; neskôr sa presťahovali do Dolnej Krupej, kde dodnes je lokalita nazvaná Dopyerov mlyn a ulica Jána Dopjeru. Dopyerov otec bol huslistom aj výrobcom huslí a Ján pod jeho vedením vyrobil niekoľko prvých huslí už na Slovensku. Bol hudobne nadaný a sám sa naučil hrať na gitaru, mandolínu, ukulele, husle, violu a bendžo.

V roku 1908 sa Dopjerovci z ekonomických dôvodov presťahovali do Los Angeles na západnom popreží USA, kde si otvoril stolársku dielňu. Tam spočiatku opravoval, neskôr aj vyrábal husle, gitary a iné strunové nástroje. Ján sa vyučil za prvotriedneho husliara. Rodina sa tu venovala aj krajanskému životu a Jánova staršia sestra Laura sa stala funkcionárkou Slovenskej ligy v Amerike. V roku 1920 sa Ján spolu s bratmi Rudym a Emilom osamostatnili a začali vyrábať husle, gitary a bendžá. Ján sa onedlho začal zaujímať o možnosti zosilnenia zvuku a skonštruoval husle s kovovým rezonátorom (elektromagnetické snímače v tom čase ešte neexistovali) a akustickú celokovovú gitaru s tromi rezonátormi. V roku 1926 Ján žiadal o svoj prvý patent na gitaru s tenkými postriebrenými rezonátormi, ktoré mali najlepší zvuk, a v roku 1928 začal vo firme National Strings Instrument Corporation spolu s investormi a bratmi s ich výrobou. Nástroj bol úspešný, firma mala 22 zamestnancov, ale rozpútali sa v nej nezhody, ktoré vyvrcholili odchodom Jána a jeho bratov z firmy. Patentové práva síce zostali tejto firme, ale Ján už mal v hlave plán na nový nástroj. V roku 1929 Ján požiadal pod Rudolfovým menom o nový patent na gitaru s novým dizajnom, jedným rezonátorom a dreveným korpusom. Napriek tomu, že nástroj vyzeral ako gitara, mal celkom inú konštrukciu a iný zvuk.

náhľad|upright|Dobro 

S podporou ďalších bratov Boba a Luisa (ktorí sa venovali predaju áut) založili vlastnú firmu a začali vyrábať novú rezofonickú gitaru, ktorú nazvali rovnako ako firmu podľa začiatku slov Dopyera Brothers: DOBRO. Tento názov sa udomácnil a časom zovšeobecnel, takže sa tak dnes nazývajú všetky gitary s rezonátormi s iným názvom, pochádzajúcimi aj od iných firiem. Dopyerovci však nezabudli ani na svoje slovenské korene a vymysleli slogan „Dobro znamená dobrý v každom jazyku!“ (Dobro means good in any language!).

V roku 1932 vytvoril Ján Dopjera spolu s gitaristom Artom Simpsonom niekoľko gitár s elektrickým snímačom, ktoré sú považované za prvé priemyselne vyrobené elektrické gitary, okrem toho získal patent aj na prvé elektrické husle na svete a viacero patentov na dizajn gitary a bendža.

V roku 1934 sa skončili rozbroje a došlo k spojeniu firiem National Strings Instrument Corporation a Dobro, ktoré založili spoločnosť National Dobro Corporation, sídliacu od roku 1935 v Chicagu. Táto firma vyrábala dobrá, elektrické a „steel“ gitary, mandolíny, elektrické husle a zosilňovače. Ján a jeho brat Rudolf však už prenechali vedenie firmy mladším bratom Edovi a Luisovi a Ján založil malú hudobnú firmu v meste Grants Pass (štát Oregon), kde ešte vylepšoval nástroje a získal ďalší patent na husle s rezonátorom.

V roku 1967 Jánovi súrodenci Eduard, Rudolf a Gabriela založili spoločnosť Original Music Instrument (OMI), ktorej posledným majiteľom z rodiny Dopjerovcov zostala Gabriela (vyd. Lazarová), ktorá ju viedla spolu so svojím najmladším synom Ronaldom Lazarom. V 80. rokoch ju predala Chetovi Lizakovi a neskôr skončila u gitarovej spoločnosti Gibson.

Ján Dopjera sa dožil vysokého veku a jeho popol bol podľa jeho poslednej vôle rozprášený nad jazerom Crater Lake v Oregone.

 Osobný život 
S prvou manželkou Elizabeth Candee (⚭ 19271948) mal synov Josepha Williama (* 1928 – † 1978) a Johna Edwarda (* 1929 – † 2014) a dcéru Anne Marie (* 1934). S druhou manželkou Evou sa zosobášil v roku 1955.

 Odkaz Jána Dopjeru 
O rodinnú tradíciu a najvzácnejšie, napríklad prvé, kusy vyrobené Janom Dopjerom ešte v Dolnej Krupej sa staral jeho syn John Edward Dopyera, ktorý usporiadal veľmi úspešnú výstavu v Pensylvánii a jej časť sa dostala aj na Slovensko. Túto časť exponátov John Dopyera Jr. venoval Slovenskému národnému múzeu, ktoré má depozitár v Dolnej Krupej.

V roku 1991 Slovenská asociácia hudby country začala na počesť Jána Dopjeru usporadúvať v poslednom augustovom týždni festival Dobrofest v Trnave, pri zrode ktorého stál aj syn Jána Dopjeru, John Edward Dopyera. Počas Dobrofestu 1996 bolo v Dome hudby Západoslovenského múzea v Trnave zriadené prvé múzeum rezofonických hudobných nástrojov v Európe.

V roku 1993 mu Matica slovenská nechala na budovu mestskej knižnice v Šaštíne-Strážach umiestniť pamätnú tabulu s textom: „V Strážach sa narodil Ján Dopjera. 6.7.1893 – 3.1.1988. Vynálezca rezofonických hudobných nástrojov známych pod názvom dobro. V auguste v roku 1993 venovala Matica slovenská.“.

V roku 2003 udelilo zastupiteľstvo mesta Trnava Johnovi Dopyerovi pri príležitosti 110. výročia narodenia Čestné občianstvo mesta Trnava in memoriam.

 Referencie 

 Iné projekty 

 Externé odkazy 
 Záznam o narodení a krste v matrike 

Kategória:Osobnosti zo Šaštína-Stráží
Kategória:Slovenskí vynálezcovia
Kategória:Vynálezcovia USA
Kategória:Slovenskí podnikatelia
Kategória:Slovenskí konštruktéri
Kategória:Slovenskí výrobcovia hudobných nástrojov
Kategória:Slovenskí emigranti a exulanti
Kategória:Osobnosti USA slovenského pôvodu